
  PREDSLOV


  Je zaiste chvályhodné nasledovať svätých v uctievaní tajomstiev Pánovho utrpenia. Tento spôsob pobožnosti naučil sám Ježiš sv. Margitu Máriu Alacoque, keď sa jej zjavil. Vyzval ju na nočné bdenie zo štvrtka na piatok, aby sa na hodinu pohrúžila do modlitby a bola s ním v smrteľnej úzkosti na Olivovej hore. Týmto zotrvaním v jeho prítomnosti podávala náhradu za trpkosť, ktorú mu spôsobili učeníci útekom, a zároveň vyprosovala milosrdenstvo pre hriešnikov.


  Pobožnosť, ktorú učil a odporúčal sám Pán Ježiš, má byť každému vzácna a drahá. Spočíva v rozjímavej modlitbe o Kristovej smrteľnej úzkosti v Getsemanskej záhrade. Má trvať jednu hodinu v čase popoludňajších hodín štvrtka do polnoci.


  V roku 1829 založil P. Debrosse Bratstvo svätej hodiny, ktorého hlavnou úlohou bolo štvrtkové nočné bdenie, rozjímanie alebo hodina modlitieb za zmiernenie Božieho hnevu a vyprosenie milosti všetkým hriešnikom. Pobožnosť môže byť verejná alebo súkromná.


  Úžitky plynúce z pobožnosti Svätej hodinky


  
    	
      Rozjímať o Ježišovom utrpení a hlboko si ho vtlačiť do srdca.

    


    	
      Vzchopiť sa k veľkodušnej láske, ktorá mu neodoprie žiadnu obetu.

    


    	
      Uvažovať o tom, že Ježiš už na zemi netrpí a nepotrebuje služby lásky. No namiesto seba zanechal zarmútených a praje si, aby sme súcit a lásku, ktorých sa on zriekol, venovali svojim trpiacim blížnym. Môžeme si byť istí, že všetko, čo robíme blížnym, prijme tak, akoby sme to preukazovali jemu. Nech v nás táto myšlienka rozmnožuje lásku k blížnym.

    

  


  I.

  PRVÝ SPÔSOB POBOŽNOSTI


ÚVOD 1


Klaňania najhodnejší Ježišu, vari jestvuje človek s takým nevďačným a tvrdým srdcom, žeby sa zdráhal stráviť hodinu v tvojej spoločnosti a rozjímať o tajomstve najväčšej lásky a bolesti, ktorá sa odohrala v nočnej tme Getsemanskej záhrady?

Dobrotivý Ježišu, pozri na mňa, kľačím pri tvojich nohách. Odhaľ mi veľkosť svojho utrpenia a nesmiernosť lásky, pre ktorú si sa stal zmiernou obetou za moje hriechy i hriechy celého ľudstva.

Pozrite všetci, vykúpení drahou Kristovou krvou, na Olivovú horu – miesto vykúpenia. Ježiš, prameň milostí, bdie. Ďakujte mu vrúcne za jeho bolesti.

